Caspar David Friedrich

Caspar David Friedrich tiyir pestakevaf lingesik is gretcasik.

I feliik ke folvaf patectoy, Caspar David Friedrich ( 1774-1840 ) tir tan tegisik ke germanafa pestakeva. Bat milugalik ke Goethe vakorkiron bliyir, dem jontika sugawalkara. Mil yambik kaaneyas va dwonuca, zo grupecker kire va tuwava ton warlaf is swava lum kaatoeyer. To lugoduca lodam listuca koe grabom ke Friedrich tir, sume geltrevaf lizor banugale muxan dene patectoyafa serna koe Franca lodam Engla.

 Blirizva 
Xantaf gu widavama valente Germana, Caspar Friedrich dene igeltafa dolekikafa yasa koblir. Nekev bata vuxiskuca, gu awalk bak velugal zo ralentar, i gu awalkera ke tela ke gadikya az tela ke konak berik ( ke yasa dem 10 nazbeik ). Xonukera ke Johann berye tir enfolvafa kiren bantel xonukeyer miledje gu wizuwera koe Balta bira va Caspar giwayar.

Albapas va zovdaropa, Friedrich bas dotaf tavesik raver, i bas tavesik djukastas va ravesik ta lingera koe tuwava. Voxen in koe Danmarka vofackar da di tir patectoyaf lingesik edje dene gazaf yambacultim wali 1794 is 1798 vayar. Va grupera va savsugal raver ise va pofa pulukafa araya malurlicker.

Jotaf lingesik tere gorar da va Dresden koirubar, i va poafa widava icde yamba. Friedrich jupar da kan zovdaks nelkon zo gruper. Gu inyon patectoy kawarzen kan gretcara zo karolar. Nekev kotcoba, kiewatca gaver numen in yonviele miseper ise dace fokser. Va abiccoba warzer.

Zida ke Friedrich tuaftar viele in tir barsandaf. Luxe boda ke Weimar tuke intyon zovdaks mbi gabler. Ba bata katecta va Goethe rungruper nume gan inyona ritetova icde kseva zo turestar. Dum germanaf ezlopik, torigir da tuwava en tir exaksara ke lore. Oxam banugale Friedrich toz linger. Goxe va sugawalk gire levgar, i va awalkera ke gadikye isu tana berikya.

Inaf patectoy tid tcaza ke koefa is warlafa nuera. Yambik tiyir lorbaf ise va jontika kristevafa leca koe grabom kaatoer, vox meviele va ewava va lorik. Sedme in, tuwava tiyir xuta ke rotisa kakevera wal aye is lore. Koredik jontikviele nutid rantaf kabdue cugexuca ke tuwava gijarotion voxis dile wupesison anamstegesa.

Bak 1810-e sanda, Friedrich va delafa kagrupera seotar. Grabom gan gazik ke Preussena lanote zo lusted. Vanpir bewik ke Cultim ke Berlin azu Dresden. Ostik kurer. Baroy nazbeik doveyon koblid. Inaf grabom toz zo kaaneyad ise koe Rossia zo dotayed. Nekev bata towaranya, volkaluca va in nuvonkar. Nope keravafa litcawalta pakon vicer numen inafa lingesa tegira illaumar. Tevsanalubon awalker.

 Dere rupec 

 Stragela 


Friedrich (Caspar David)
Friedrich (Caspar David)